text: 
  Mange tusinde kom altså med i jagten på " Basse ", fordi politiet 
  anså det for givet, at bortføreren før eller siden ville komme i 
  berøring med systemet.
  
  Det kunne ske i form af lægebesøg, vaccination, barnedåb eller 
  navngivning, men alt syntes at være forgæves.
  
  Pludselig skete der imidlertid en overraskende udvikling. En 30-årig, 
  barnløs kvinde fra Aalborg meldte sig hos politiet og tilstod otte 
  måneder efter " Basses " bortkomst, at hun havde kastet drengen i 
  Odense Å.
  
  Erkendelsen faldt dog fra hinanden efter grundige afhøringer hos 
  politiet. Kvinden havde end ikke været i Odense på gerningstidspunktet,
   og Anna Bü rgel kunne på én gang både ånde lettet op og på ny 
  leve i uvished om sønnens skæbne.
  
  Nok engang stod man på bar bund i efterforskningen, selv om alle 
  tænkelige kræfter havde været sat ind såvel lokalt som nationalt lige 
  efter bortførslen gennem de forskellige myndigheder.
  
  Politiet appellerede nok engang til hele den danske befolkning om at 
  holde øjne og ører åbne samt at lede i sommer- og kolonihavehuse 
  efter mistænkelige eksistenser, men lige lidt hjalp det.
  
  
  
  